Nuwe vennootskap ondersoek boerelikwidasiesDr. Theo de Jager, direksievoorsitter, en Francois Rossouw, uitvoerende hoof van Saai. (Foto: Du Preez de Villiers) Saai, die netwerk vir familieboere, het ŉ vennootskapsooreenkoms met AfriForum en adv. Gerrie Nel, hoof van dié organisasie se privaatvervolgingseenheid, asook die forensiese ondersoekers André Pretorius en Dekker Naudé van Farm Rescue gesluit om boerelikwidasies te ondersoek. Die doel van die vennootskap is om die Landbank, landbouondernemings en handelsbanke se grootskaalse likwidasie van boere te stuit, en sal onder meer gevalle van beweerde misdrywe en misbruik van likwidasieprosesse ondersoek en blootlê. “Honderde boere oor die hele Suid-Afrika is die afgelope paar maande onder verdagte omstandighede gelikwideer vir skuld wat net ŉ fraksie van die waarde van hul plase, oeste, losgoed en boedel beloop,” het Francois Rossouw, uitvoerende hoof van Saai, Vrydag in ŉ verklaring gesê. “Soortgelyke stories word oral vertel van hoe skokkend veral die Landbank se agente op plase optree, hoe boedels en die lewensbestaan van honderde families op plase geplunder en verwoes word, en hoe onreëlmatig die regsproses is wat gevolg word. Dit noop ’n onafhanklike ondersoek.” Rossouw sê die vennootskap beoog om ŉ omvattende verslag oor die misbruik van likwidasieprosesse saam te stel, waaruit strafregtelike klagtes en dissiplinêre aksies deur professionele liggame soos die Regspraktisynsraad moontlik kan voortspruit. Maroela Media het vroeër berig dat Saai die afgelope paar weke wye belangstelling gewek het met sy aksie teen die Landbank. Dié veldtog is vandeesweek op ŉ spits gedryf met die stigting van ŉ ondersoekfonds waarvan Meyer le Roux, eienaar van die Buffelsfontein-handelsmerk, die eerste bydraer was. Saai versoek dat finansiëledienste-instellings en banke met dié organisasie kontak maak oor boere en families wat moontlik slagoffers van die misbruik van likwidasieprosedures was, sodat Saai die skade en risiko’s kan help bestuur. Die organisasie samel ook inligting in oor boere en families wat in die proses alles verloor het of die gevaar loop om gelikwideer te word. Bewerings van ongerymdhede is die gevolg van die Landbank se versuim om te voldoen aan die vereistes van die Wet op Bevordering van Toegang tot Inligting (Paia) nadat die Landbank geweier het om op navrae van Saai te reageer. Saai het Vrydag gesê dat die Landbank nog steeds nie gereageer het op hul uitnodiging om met die ondersoekspan saam te werk nie. “Volgens die voorsitter van die Landbank se direksie, Thabi Nkosi, het die bank self ondersoek ingestel en geen ongerymdhede gevind nie.” Saai is egter oortuig dat die organisasie nou “die mees gedugte span ondersoekers byeengekry het wat in die land beskikbaar is”. “Die span het reeds onreëlmatighede geïdentifiseer wat ondersoek sal word met die oog op moontlike vervolging.” Dr. Theo de Jager, direksievoorsitter van Saai, nooi boere om alle inligting wat moontlik in die ondersoek van nut kan wees na Saai te stuur.